
Къэбэрдей-Балъкъэр Республикэм и Iэтащхьэ
Къанокъуэ Арсен УхуакIуэм и махуэм ирихьэлIэу
Зэрызахуигъазэр
Къэбэрдей-Балъкъэр Республикэм и Парламентымрэ Правительствэмрэ я цIэкIэ икIи си щхьэкIэ ухуакIуэ комплексым и лэжьакIуэхэм си гум къыбгъэдэкIыу сохъуэхъу я гуфIэгъуэмкIэ — УхуакIуэм и махуэмкIэ.
Ухуэныгъэ индустриер щытщ лъэпкъ экономикэм мыхьэнэ ин дыдэ зиIэ и IэнатIэхэм ящыщ зыуэ икIи абы къыхэкIыу ухуакIуэхэрщ абы и зыужьыныгъэр зыунэтIыр.
Къэбэрдей-Балъкъэрым и ухуакIуэ комплексым сыт щыгъуи щылэжьащ зи IэщIагъэм куууэ хэзыщIыкI цIыхухэр, жылагъуэм пщIэрэ щIыхьрэ зыщыхуащI лэжьакIуэ нэсхэр икIи узэщIакIуэхэр. Абыхэм зэрыгушхуэн яIэщ — республикэм илъэс къэс щыхохъуэ псэупIэу щаухуэхэм, иджырей спорт, социальнэ, щэнхабзэ IуэхущIапIэхэр къыкъуокI, инвестицэ проектышхуэхэр щагъэзащIэ.
Мы махуэм фIыщIэ псалъэхэр щхьэхуэу яхуэфащэщ IэнатIэм и ветеранхэм. Фэ фи IэщIагъэм фызэрыхуэпэжым, фи псэемыблэж лэжьыгъэм я фIыгъэкIэ мыхьэнэ ин дыдэ зиIэ псэуалъэхэр, псэупIэ унэхэмрэ школхэмрэ, гъуэгухэмрэ лъэмыжхэмрэ къызэфIагъэуващ.
УхуакIуэм я иджырей щIэблэми хэлъхьэныгъэшхуэ хуащI мыхьэнэшхуэ дыдэ зиIэ къэрал къалэнхэр зэфIэгъэкIыным икIи ардыдэмкIэ Къэбэрдей-Балъкъэрым и цIыхухэм я псэукIэр ирагъэфIакIуэ, къэкIуэну махуэм хуаIэ фIэщхъуныгъэр ягъэбыдэ.
Республикэм и ухуакIуэ комплексым и лэжьакIуэ псоми сохъуэхъу узыншагъэ, фIыгъуэ яIэну, я лэжьыгъэм ехъулIэныгъэшхуэхэр къыщахьыну.
